ส่วนที่ 2

  10. การควบคุมภายใน

  คณะกรรมการบริษัทมุ่งส่งเสริมให้บริษัทมีระบบควบคุมและตรวจสอบภายในที่มีประสิทธิภาพ
  โดยได้มีการแต่งตั้งคณะกรรมการตรวจสอบทำหน้าที่ในการกำกับดูแลระบบรายงานทางการเงินของบริษัทและบริษัทย่อยให้มีการปฏิบัติตามมาตรฐานการบัญชีที่ถูกต้องและเหมาะสมกับการดำเนินธุรกิจ
  ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้อง
  การปฏิบัติตามหลักบรรษัทภิบาล การประเมินการบริหารความเสี่ยง
  รวมถึงการควบคุมภายในให้เหมาะสมและมีประสิทธิภาพ
  กำกับดูแลระบบงานตรวจสอบให้ได้มาตรฐานการตรวจสอบ
  ที่ดี คัดเลือกและเสนอตั้งผู้สอบบัญชี รวมทั้งงานอื่นๆ ที่คณะกรรมการบริษัทได้มอบหมาย
  ตลอดจนการปรับปรุงมาตรการควบคุมต่างๆ ให้มีความเหมาะสมกับสถานการณ์ สิ่งแวดล้อม
  และความเสี่ยงที่เปลี่ยนแปลง

  นอกจากนี้ ยังได้ว่าจ้างบริษัทตรวจสอบระดับสากลชั้นนำ
  ทำหน้าที่เป็นผู้ตรวจสอบภายในอิสระของบริษัทและบริษัทย่อย ซึ่งขึ้นตรงต่อคณะกรรมการตรวจสอบ
  โดยสรุปผลการตรวจสอบเป็นรายไตรมาส
  เพื่อเสนอต่อคณะกรรมการตรวจสอบพิจารณาและให้ความเห็นต่อคณะกรรมการบริษัทต่อไป
  โดยสาระสำคัญในการตรวจสอบจะมุ่งเน้นการปรับปรุงประสิทธิภาพและระบบการควบคุมภายใน
  ในด้านของกระบวนการจัดหาและเจ้าหนี้ อำนาจดำเนินการ โครงสร้างการกำกับดูแล
  กระบวนการบริหารความเสี่ยง (ในระดับทั่วทั้งองค์กร) รายรับและลูกหนี้
  ภาระหนี้สินที่อาจจะเกิดภายหน้า การบริหารสินเชื่อ การกำหนดราคา
  สินทรัพย์ถาวรและโครงการขยายงาน คุณภาพและระบบการตรวจวัด/การชั่ง
  กระบวนการสอบทานระบบรายงานข้อมูล สอบทานค่าใช้จ่าย การบริหารงานบุคคลและค่าจ้าง
  ตลอดจนการจัดการสินค้าคงเหลือ เป็นต้น

  ทั้งนี้ จากการประชุมคณะกรรมการบริษัท ครั้งที่ 33 (1/2551-2552) เมื่อวันที่ 28 เมษายน
  2551 ซึ่งมีกรรมการตรวจสอบทุกคนเข้าร่วมประชุมด้วยนั้น
  คณะกรรมการบริษัทโดยการพิจารณาความเห็นจากการประเมินระบบควบคุมภายในของบริษัทในรอบปี
  2550-2551 ของคณะกรรมการตรวจสอบแล้ว
  มีความเห็นต่อระบบควบคุมภายในของบริษัทในแต่ละด้าน ดังนี้

1)  องค์กรและสภาพแวดล้อม

  บริษัทมีโครงสร้างองค์กรและสภาพแวดล้อมที่ส่งเสริมให้การปฏิบัติงานเป็นไปอย่างมีประสิทธิภาพ
  และมีการควบคุมอย่างเพียงพอ แบ่งแยกหน้าที่ความรับผิดชอบของแต่ละฝ่ายอย่างชัดเจน
  นอกจากนี้ ยังมีการจัดโครงสร้างองค์กรให้เหมาะสมกับแผนธุรกิจ
  รวมทั้งสรรหาพนักงานที่มีคุณภาพและมีการพัฒนาพนักงานอย่างต่อเนื่องให้เหมาะสมกับการเปลี่ยนแปลงทางธุรกิจ
  โดยบริษัทได้จัดทำและปรับปรุงคู่มือการปฏิบัติงานในหน่วยงานเพื่อให้มีประสิทธิภาพ รัดกุม
  ลดการทำงานที่ซ้ำซ้อนและให้ทุกฝ่ายปฏิบัติภายใต้มาตรฐานเดียวกัน นอกจากนี้
  ยังได้กำหนดเป้าหมายในการดำเนินธุรกิจที่ชัดเจนในรอบปี 2550-2551 โดยคำนึงถึงปัจจัยต่าง
  ๆ เช่น ภาวะเศรษฐกิจ สภาพตลาดและกลยุทธ์ในการแข่งขัน

2)  การบริหารความเสี่ยง

  บริษัทมีการแต่งตั้งคณะกรรมการบริหารความเสี่ยง
  และจัดให้มีการบริหารความเสี่ยงของการดำเนินธุรกิจ มีการกำหนดปัจจัยความเสี่ยง
  โอกาสที่จะเกิดความเสี่ยง ผลกระทบจากความเสี่ยง กำหนดกลยุทธ์ในการจัดการ
  ติดตามความเสี่ยงให้มีผลกระทบต่อองค์กรในระดับที่ยอมรับได้
  หรือจัดการความเสี่ยงเพื่อเปลี่ยนวิกฤตเป็นโอกาส รวมทั้งกำหนดข้อสัญญาณเตือนภัย
  เพื่อป้องกันหรือลดความเสี่ยงที่อาจจะเกิดขึ้นต่อการดำเนินธุรกิจ และมีการจัดประชุมทุกไตรมาส
  พร้อมทั้งรายงานให้คณะกรรมการบริษัท และคณะกรรมการตรวจสอบทราบเป็นประจำ

3)  การควบคุมการปฏิบัติงานของฝ่ายบริหาร

  บริษัทกำหนดกิจกรรมควบคุมที่เหมาะสมกับการดำเนินธุรกิจอย่างมีประสิทธิภาพ ได้แก่
  กำหนดขอบเขต อำนาจหน้าที่ และอำนาจอนุมัติของฝ่ายบริหารแต่ละระดับไว้อย่างชัดเจน
  มีการติดตามดูแลการดำเนินงานของบริษัทและบริษัทย่อยอย่างสม่ำเสมอ
  รวมถึงมีระบบการควบคุมภายในเรื่องการทำธุรกรรมกับผู้ถือหุ้น
  รายใหญ่ กรรมการ ผู้บริหารและบุคคลเกี่ยวข้องอย่างเพียงพอและรัดกุม

4)  ระบบข้อมูลสารสนเทศและการสื่อสารข้อมูล

  บริษัทได้เสนอข้อมูลที่ถูกต้อง ครบถ้วน
  มีเนื้อหาที่จำเป็นและสำคัญต่อการตัดสินใจของคณะกรรมการบริษัท
  มีการบันทึกรายงานการประชุมคณะกรรมการบริษัททุกครั้ง นอกจากนี้
  มีการจัดเก็บเอกสารสำคัญและเอกสารบัญชีตามที่กฎหมายกำหนด
  พร้อมทั้งมีระบบการจัดเก็บและช่องทางการสื่อสารที่มีความเป็นปัจจุบัน ทันเวลา
  ง่ายต่อการเข้าใจ

5)  ระบบการติดตาม

  บริษัทมีการประชุมคณะกรรมการบริษัท และคณะกรรมการตรวจสอบทุกไตรมาส
  รวมทั้งมีการประชุมผู้บริหารทุกเดือน
  เพื่อติดตามผลการดำเนินงานเปรียบเทียบกับเป้าหมายที่กำหนด โดยมีการวิเคราะห์สาเหตุ
  การปรับปรุงแก้ไขอย่างต่อเนื่องสม่ำเสมอ

  (รายละเอียดของรายงานความรับผิดชอบของคณะกรรมการต่อรายงานทางการเงิน
  ปรากฏตามเอกสารแนบ 4 รายงานของคณะกรรมการตรวจสอบ ประจำปี 2550 - 2551
  ปรากฏตามเอกสารแนบ 5 และรายงานของผู้สอบบัญชีรับอนุญาต ปรากฏตามเอกสารแนบ 6)